7. ΦΟΡΟΛΟΓΙΑ

1. 31977 L 0388: Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθέμενης αξίας: ομοιόμορφη φορολογική βάση (ΕΕ L 145, 13.6.1977, σ. 1), όπως τροποποιήθηκε για τελευταία φορά από:

- 32004 L 0066: Οδηγία 2004/66/ΕΚ του Συμβουλίου της 26.4.2004 (ΕΕ L 168, 1.5.2004, σ. 35).

Για την εφαρμογή του άρθρου 28, παράγραφος 3, στοιχείο β), της οδηγίας 77/388/ΕΟΚ, η Ρουμανία μπορεί να διατηρεί απαλλαγή από τον φόρο προστιθέμενης αξίας για τις διεθνείς μεταφορές επιβατών του σημείου 17 του Παραρτήματος ΣΤ της οδηγίας, έως ότου πληρωθεί ο όρος του άρθρου 28, παράγραφος 4, της οδηγίας ή για όσο διάστημα η ίδια απαλλαγή εφαρμόζεται από οποιοδήποτε από τα σημερινά κράτη μέλη εάν η ημερομηνία αυτή είναι προγενέστερη.

2. 31992 L 0079: Οδηγία 92/79/ΕΟΚ του Συμβουλίου, της 19ης Οκτωβρίου 1992, για την προσέγγιση των φόρων στα τσιγάρα (ΕΕ L 316, 31.10.1992, σ. 8), όπως τροποποιήθηκε τελευταία από:

- 32003 L 0117: Οδηγία 2003/117/ΕΚ του Συμβουλίου της 5.12.2003 (ΕΕ L 333, 20.12.2003, σ. 49).

Κατά παρέκκλιση από το άρθρο 2, παράγραφος 1, της οδηγίας 92/79/ΕΟΚ, η Ρουμανία μπορεί να αναβάλει την εφαρμογή του συνολικού ελάχιστου ειδικού φόρου κατανάλωσης επί της τιμής λιανικής πώλησης (συμπεριλαμβανομένων όλων των φόρων) για τα τσιγάρα της πλέον ζητούμενης κατηγορίας τιμών μέχρι τις 31 Δεκεμβρίου 2009, υπό την προϋπόθεση ότι, κατά την περίοδο αυτήν, η Ρουμανία προσαρμόζει σταδιακά τα οικεία ποσοστά ειδικού φόρου κατανάλωσης στον συνολικό ελάχιστο ειδικό φόρο κατανάλωσης που προβλέπεται με την οδηγία.

Με την επιφύλαξη του άρθρου 8 της οδηγίας 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης [15], και αφού ενημερώσουν την Επιτροπή, τα κράτη μέλη μπορούν, καθ' όσο διάστημα εφαρμόζεται η προαναφερόμενη παρέκκλιση, να διατηρούν τα ίδια ποσοτικά όρια για τα τσιγάρα που επιτρέπεται να εισκομίζονται στην επικράτειά τους από τη Ρουμανία χωρίς καταβολή περαιτέρω ειδικού φόρου κατανάλωσης με τα ποσοτικά όρια που εφαρμόζονται στις εισαγωγές από τρίτες χώρες. Τα κράτη μέλη που χρησιμοποιούν τη δυνατότητα αυτήν μπορούν να διενεργούν τους απαιτούμενους ελέγχους υπό την προϋπόθεση ότι οι έλεγχοι αυτοί δεν επηρεάζουν την εύρυθμη λειτουργία της εσωτερικής αγοράς.

3. 32003 L 0049: Οδηγία 2003/49/ΕΚ του Συμβουλίου, της 3ης Ιουνίου 2003, για την καθιέρωση κοινού συστήματος φορολόγησης των τόκων και των δικαιωμάτων που καταβάλλονται μεταξύ συνδεδεμένων εταιρειών διαφορετικών κρατών μελών (ΕΕ L 157, 26.6.2003, σ. 49), όπως τροποποιήθηκε τελευταία από:

- 32004 L 0076: Οδηγία 2004/76/ΕΚ του Συμβουλίου της 29.4.2004 (EE L 157, 30.4.2004, σ. 106).

Η Ρουμανία έχει τη δυνατότητα να μην εφαρμόζει τις διατάξεις του άρθρου 1 της οδηγίας 2003/49/ΕΚ έως τις 31 Δεκεμβρίου 2010. Κατά τη μεταβατική αυτή περίοδο, ο συντελεστής του φόρου επί των τόκων και των δικαιωμάτων που καταβάλλονται προς συνδεδεμένη εταιρεία άλλου κράτους μέλους ή προς μόνιμη εγκατάσταση ευρισκόμενη σε άλλο κράτος μέλος συνδεδεμένης εταιρείας κράτους μέλους δεν μπορεί να υπερβαίνει το 10 %.

4. 32003 L 0096: Οδηγία 2003/96/ΕΚ του Συμβουλίου, της 27ης Οκτωβρίου 2003, περί αναδιάρθρωσης του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (ΕΕ L 283, 31.10.2003, σ. 51), όπως τροποποιήθηκε τελευταία από:

- 32004 L 0075: Οδηγία 2004/75/ΕΚ του Συμβουλίου της 29.4.2004 (EE L 157, 30.4.2004, σ. 100).

α) Κατά παρέκκλιση του άρθρου 7 της οδηγίας 2003/96/ΕΚ, η Ρουμανία μπορεί να εφαρμόσει τις ακόλουθες μεταβατικές περιόδους:

- έως την 1η Ιανουαρίου 2011 για να προσαρμόσει το εθνικό επίπεδο φορολογίας για την αμόλυβδη βενζίνη κίνησης στο κατώτατο όριο των 359 EUR ανά 1000 λίτρα. Ο πραγματικός φόρος που θα εφαρμόζεται στην αμόλυβδη βενζίνη κίνησης δεν θα είναι κατώτερος των 323 EUR ανά 1000 λίτρα από 1η Ιανουαρίου 2008.

- έως την 1η Ιανουαρίου 2013 για να προσαρμόσει το εθνικό επίπεδο φορολογίας για το πετρέλαιο εσωτερικής καύσης κίνησης στο κατώτατο όριο των 330 EUR ανά 1000 λίτρα. Ο πραγματικός φόρος που θα εφαρμόζεται στο πετρέλαιο εσωτερικής καύσης κίνησης δεν θα είναι κατώτερος των 274 EUR ανά 1000 λίτρα από 1η Ιανουαρίου 2008 και των 302 EUR ανά 1000 λίτρα από 1η Ιανουαρίου 2011.

β) Κατά παρέκκλιση του άρθρου 9 της οδηγίας 2003/96/ΕΚ, η Ρουμανία μπορεί να εφαρμόσει τις ακόλουθες μεταβατικές περιόδους:

- έως την 1η Ιανουαρίου 2010 για να προσαρμόσει το εθνικό επίπεδο φορολογίας του φυσικού αερίου μη επαγγελματικής θέρμανσης στο ελάχιστο επίπεδο φορολογίας που ορίζεται στο Παράρτημα Ι, πίνακας Γ,

- έως την 1η Ιανουαρίου 2010 για να προσαρμόσει το εθνικό επίπεδο φορολογίας του βαρέως μαζούτ που χρησιμοποιείται για τηλεθέρμανση στα ελάχιστα επίπεδα φορολογίας που ορίζονται στο Παράρτημα Ι, πίνακας Γ,

- έως την 1η Ιανουαρίου 2009 για να προσαρμόσει τα εθνικά επίπεδα φορολογίας του βαρέως μαζούτ που χρησιμοποιείται για σκοπούς άλλους από την τηλεθέρμανση στα ελάχιστα επίπεδα φορολογίας που ορίζονται στο Παράρτημα Ι, πίνακας Γ.

Ο πραγματικός φόρος που εφαρμόζεται στα σχετικά προϊόντα βαρέως μαζούτ δεν είναι κατώτερος των 13 EUR ανά 1000 λίτρα από 1ης Ιανουαρίου 2007.

γ) Κατά παρέκκλιση από το άρθρο 10 της οδηγίας 2003/96/ΕΚ, η Ρουμανία μπορεί να εφαρμόσει μεταβατική περίοδο έως την 1η Ιανουαρίου 2010 για να προσαρμόσει το εθνικό επίπεδο φορολογίας της ηλεκτρικής ενέργειας που ορίζονται στο Παράρτημα Ι, πίνακας Γ. Ο πραγματικός φόρος που εφαρμόζεται στην ηλεκτρική ενέργεια δεν είναι κατώτερος του 50 % του σχετικού ελάχιστου κοινοτικού συντελεστή από 1ης Ιανουαρίου 2007.

[15] ΕΕ L 76, 23.3.1992, σ. 1. Οδηγία όπως τροποποιήθηκε τελευταία με τον κανονισμό (ΕΚ) αριθ. 807/2003 (ΕΕ L 122, 16.5.2003, σ. 36).

--------------------------------------------------